कहा जा रहा है कि बदली हुई परिस्थितियों में गुटनिरपेक्षता का सिद्धांत अप्रासंगिक हो चुका है। दुनिया एकध्रुवीय हो गई है, इसलिए अब एक ही गुट रह गया है। इस गुट से बाहर रहना नुकसानदेह हो सकता है। यह एक बचकाना तर्क है। चीन अमेरिकी गुट में शामिल नहीं है, फिर भी आर्थिक महाशक्ति बन चुका है। अमेरिकी दबाव से मुक्त होने के कारण वह अपने आर्थिक –राजनैतिक फैसले करने के लिए स्वतंत्र है। उसकी आर्थिक तरक्की के पीछे यह प्रमुख कारण है। चीन में अमेरिकी पूँजी का निवेश इस हद तक बढ़ चुका है कि अमेरिका उसे अस्थिर करने की बात सोच भी नहीं सकता। उलटे चीन की बढती हुई चुनौती के कारण भारत को अपने पाले में करने की उसकी बेचैनी बढ़ गई है। पाकिस्तान अमेरिकी संरक्षण स्वीकार कर चुका है। उसकी गत हम देख ही रहे हैं। इराक में अमेरिका समर्थक सरकार बनने के बाद उसका जो हश्र हुआ, वह भी सब के सामने है। सचाई यह है कि बदली हुई दुनिया में अमेरिकी छत्रछाया से शक्ति नहीं मिलती, समस्याएँ मिलती हैं। शक्ति मिलती है आर्थिक मजबूती से। आर्थिक मजबूती के लिए नीतिगत स्वतन्त्रता जरूरी है। शीतयुद्ध के जमाने में एक या दूसरे गुट में शामिल होने के पीछे भय का तर्क हो सकता था। शीतयुद्धोत्तर युग में गुटबन्दी में शरीक होने का कोई तर्क नहीं बचा है।